張君以六十九作詩自道其康寧余時年五十九感而自咏
作者：劉攽
朝代：宋

paragraphs: 新年五十九，處事覺陳舊。
敲石火難停，下坡日如走。
詩書本拙畫，孔老徒善誘。
誰爲萬乘器，謬享千金帚。
爾來專城居，遲暮亦何有。
此邦白髮人，夫子稱祭酒。
貧居玩一瓢，健飲輕五斗。
愧君十年長，顧已甚蒲柳。
方將外形骸，餘事勿掛口。